**KLAIPĖDOS MIESTO SAVIVALDYBĖS TARYBA**

**MIESTO ŪKIO IR APLINKOSAUGOS KOMITETas**

**pOSĖDŽIO PROTOKOLAS**

2020-04-08 Nr. TAR-27

Posėdis vyksta 2020-04-07. Posėdžio pradžia 13.00 val.

Posėdžio pirmininkas – Alvidas Šimkus.

Posėdžio sekretorė - Aldutė Meniakina.

Posėdyje dalyvauja komiteto nariai(nuotoliniu būdu): Elida Mantulova, Arūnas Andziulis, Arūnas Barbšys, Lina Skrupskelienė, Arūnas Tuma.

Darbotvarkė patvirtinta(vienbalsiai):

1. Dėl atleidimo nuo vietinių rinkliavų karantino režimo laikotarpiu. Pranešėja K. Petraitienė.

2. Dėl Klaipėdos miesto savivaldybės materialiojo turto nuomos tvarkos aprašo patvirtinimo. Pranešėjas E. Simokaitis.

3. Informacija apie gatvių valymą ir dezinfekavimą. Pranešėja I. Šakalienė.

1. SVARSTYTA. Atleidimas nuo vietinių rinkliavų karantino režimo laikotarpiu.

Pranešėja K. Petraitienė sako, kad savivaldybės tarybos sprendimo projektu siūloma atleisti savivaldybės biudžeto sąskaita karantino režimo Lietuvos Respublikoje laikotarpiu nuo vietinės rinkliavos už leidimo įrengti išorinę reklamą ant Klaipėdos miesto savivaldybei priklausančių ar patikėjimo teise valdomų objektų ar teritorijų išdavimą ir nuo prekybos ir paslaugų teikimo miesto viešosiose vietose vietinės rinkliavos prekybos ir paslaugų veikloms, kurios karantino režimo Lietuvos Respublikoje laikotarpiu yra draudžiamos. Projekto rengimo priežastis – iš verslo subjektų gaunami prašymai atleisti nuo vietinių rinkliavų už išduotus išorinės reklamos, prekybos ir paslaugų leidimus, taip pat Lietuvos Respublikos Vyriausybės rekomendacijos savivaldybėms taikyti mokestines lengvatas verslui, susiduriančiam su neigiama karantino režimo apribojimų įtaka.

Pažymi, kad šiuo sprendimu siekiama suteikti vietinių rinkliavų lengvatą verslo subjektų veiklai, patiriančiai neigiamą šalyje susiklosčiusios epideminės COVID-19 situacijos ir įvesto karantino režimo apribojimų įtaką. Ūkio subjektai sutaupytas vietinių rinkliavų už išduotus išorinės reklamos, prekybos ir paslaugų leidimus išlaidas galės panaudoti verslo, darbo vietų išsaugojimui. Informuoja, kad dėl priimto šio sprendimo Klaipėdos miesto savivaldybės biudžeto negautos vietinių rinkliavų už išduotus išorinės reklamos leidimus pajamos sudarytų apie 28000 Eur už kiekvieną mėnesį, kol tęsis karantino režimas.

L. Skrupskelienė domisi ar šiuo sprendimo projektu nuo rinkliavų atleidžiami visi, ar tik tie, kuriems apribota veikla.

K. Petraitienė paaiškina, kad tik tie, kuriems yra Vyriausybės išvardinta draudžiama veikla karantino laikotarpiu.

A. Šimkus siūlo pritarti ir balsuoti už pateiktą sprendimo projektą.

Balsavimu: už- 6 (vienbalsiai), sprendimo projektui pritarta.

NUTARTA. Pritarti sprendimo projektui.

2. SVARSTYTA. Klaipėdos miesto savivaldybės materialiojo turto nuomos tvarkos aprašo patvirtinimas.

Pranešėjas E. Simokaitis sako, kad šis Klaipėdos miesto savivaldybės tarybos sprendimo projektas teikiamas, siekiant patvirtinti naują Klaipėdos miesto savivaldybės materialiojo turto nuomos tvarkos aprašą su naujais pakeitimais ir papildymais. Primena, jog Klaipėdos miesto savivaldybės taryba 2020 m. vasario 27 d. sprendimu Nr. T2-45 patvirtino naują Klaipėdos miesto savivaldybės materialiojo turto nuomos tvarkos aprašą, tačiau dėl netikslios Tvarkos aprašo 1 priedo punktų numeracijos šis sprendimas nebuvo paskelbtas Teisės aktų registre. Siekiant paskelbti sprendimą Teisės aktų registre būtina jį patvirtinti iš naujo.

 Taip pat informuoja, kad tvirtinant sprendimą yra papildomai pakeičiamas Tvarkos aprašo 68.5 punktas bei Tvarkos aprašas papildomas naujais 68.6 ir 75 punktais dėl Lietuvos Respublikos Vyriausybė 2020 m. kovo 14 d. nutarimu Nr. 207 „Dėl karantino Lietuvos Respublikos teritorijoje paskelbimo“ paskelbė visoje Lietuvos Respublikos teritorijoje karantiną. Vadovaujantis šio Vyriausybės nutarimo 3.2 punktu, buvo apribota dalies privataus sektoriaus veikla. Karantino paskelbimas įtakojo dalies savivaldybės turto nuomininkų veiklą, jų veiklą buvo apribota visiškai arba dalinai, tai yra nuomininkai negali naudotis išsinuomotomis patalpomis dėl aplinkybių, kurių jie negalėjo kontroliuoti bei protingai numatyti, ir kad negalėjo užkirsti kelio šių aplinkybių ar jų pasekmių atsiradimui. Atsižvelgiant į tai, siūlo papildyti Tvarkos aprašą 75 punktu, kuris leistų atidėti nuomos mokesčio mokėjimą atsiradus aplinkybėms, kurių nuomininkai negali kontroliuoti bei protingai numatyti, ir negali užkirsti kelio šių aplinkybių ar jų pasekmių atsiradimui. Nuomos mokestis būtų atidedamas tokių aplinkybių buvimo laikui. Taip pat sudaroma galimybė nuomininkams atidėtą nuomos mokestį išsimokėti per 6 mėnesius. Taip būtų suteikiama pagalba savivaldybės nuomininkams bei neprarandamos savivaldybės biudžeto pajamos.

A. Barbšys domisi ar nuomos mokesčio mokėjimas atidedamas visiems kurie kreipėsi, ar tik tiems, kuriems apribota veikla.

E. Simokaitis atsako, jog mokesčio mokėjimas atidedamas tik Vyriausybės apribotoms veikloms, nes yra ir tokių, kuriems neuždrausta vykdyti veiklą, tačiau dėl paskelbto karantino niekas neina.

E. Mantulova mano, jog reikėtų verslui suteikti papildomą galimybę irpradėti skaičiuoti mokesčius praėjus nors trims mėnesiui nuo karantino rėžimo atšaukimo.

L. Skrupskelienė pritaria E. Mantulovos nuomonei dėl papildomo laiko suteikimo verslui, tik siūlytų galbūt vienam mėnesiui nuo karantino rėžimo atšaukimo.

A. Tuma palaiko E. Mantulovos pasiūlymą dėl papildomos galimybės, tik ne trims, o vienam mėnesiui.

E. Mantulova patikslina, kad būtų neskaičiuojami mokesčiai vieną mėnesį po karantino pabaigos, o paskui mokesčius išdalinti per 6 mėnesius.

A. Šimkus, išklausęs komiteto narių nuomonių, siūloSavivaldybės turto nuomos mokesčio mokėjimą atidėti iki karantino rėžimo atšaukimo ir vienam mėnesiui po karantino rėžimo pabaigos. Atidėta nuomos mokesčio suma gali būti išmokėta per ne ilgesnį kaip 6 mėnesių laikotarpį, kuris pradedamas skaičiuoti praėjus vienam mėnesiui nuo karantino rėžimo atšaukimo. Siūlo balsuoti ir pritarti sprendimo projektui su šiuo siūlymu.

Balsavimu: už- 6 (vienbalsiai), pritarta sprendimo projektui su siūlymu.

NUTARTA. Pritarti sprendimo projektui su siūlymu.Papildyti Klaipėdos miesto savivaldybės materialiojo turto nuomos tvarkos aprašo 75 punktą nurodant, kad Savivaldybės turto nuomos mokesčio mokėjimas turi būti atidedamas iki karantino rėžimo atšaukimo ir vienam mėnesiui po karantino rėžimo pabaigos. Atidėta nuomos mokesčio suma gali būti išmokėta per ne ilgesnį kaip 6 mėnesių laikotarpį, kuris pradedamas skaičiuoti praėjus vienam mėnesiui nuo karantino rėžimo atšaukimo.

3. SVARSTYTA. Informacija apie gatvių valymą ir dezinfekavimą.

Pranešėja I. Šakalienė patikina, jog savivaldybė deda visas pastangas, kad viskas būtų daroma pagal planą ir pagal patvirtintus grafikus. Pažymi, jog visi rangovai dirba visu pajėgumu. Per 5 darbo dienas šiaurinėje miesto dalyje buvo nušluota 60, pietinėje - 40 gatvių, šlavimas ir valymas vyksta nuolatos. Taip pat informuoja, kad šiuo metu rangovai rengiasi dezinfekuoti gatves, nes gautas Ekstremalių situacijų komisijos posėdžio protokolas, ir tikisi, kad tai bus pradėta daryti jau šią savaitę. Pažymi, kad prie valymo mašinų bus pritaikyti purkštukai, kurie purkš specialų dezinfekcinį skystį. Patikina, kad per karantiną nė vienas skyriaus baras nenutraukė veiklos - visi objektai kontroliuojami, duodamos pastabos, į avarines situacijos nedelsiant reaguojama. Informuoja, kad vakar Autobusų parkas laistė gatves dezinfekciniu skysčiu nuo Miesto ligoninės iki Smiltelės, 1 mašina važiuos nuo miesto Ligoninės, Dariaus  ir Girėno, Naujojo Uosto,  Pilies, Minijos iki Smiltelės, 2 mašina važiuos nuo miesto ligoninės, H. Manto, Tiltų, Taikos pr. iki Smiltelės, 3 mašina važiuos Priestočio Mokyklos tiltas Šilutės pl. iki Smiltelės g., 4 mašina šaligatvius nuo miesto ligoninės iki Smiltelės. Šiandien šluoja pietinėje – Rumpiškės, P. Komunos Kauno Naikupės Dubysos, Šilutės pl., Taikos per., Tilžės, Sausio 15-osios, Minijos. Šiaurinėje—Liepojos, Medelyno, Šiaurės, Liepų, N. Sodo, Pilies, H Manto. Pažymi, kad ECOSERVICE II maršruto šlavimas atliekamas su 1 nauja savivaldybės mašina, įvardina kuriuose gatvėse, III—V šluos Bandužiai, Rimkai. Taip pat Autobusų parkas su naujomis savivaldybės 4 mašinomis šluoja I maršrutą, šlavimas vyksta kiekvieną darbo dieną. Informuoja, kad nušluotas visas I maršrutas - šiaurinė ir pietinė dalis.

L. Skrupskelienė klausia dėl užterštumo lauke ir kodėl taip ilgai nebuvo valomos gatvės.

I. Šakalienė informuoja, kad kovo 16 d. buvo pradėtas gatvių valymas ir paaiškina, jog po žiemos yra daug sankaupų ir gatvės nenusivalo per vieną kartą.

Tuma domisi ar bus valomos gatvės dezinfekciniu skysčiu.

I. Šakalienė informuoja, kad yra gautas Ekstremalių situacijų komisijos posėdžio protokolas vykdyti pirkimą dėl gatvių dezinfekavimo, kurios paslaugą pirkti pavesta Viešosios tvarkos skyriui, nes šis skyrius yra atsakingas pagal ekstremalią tvarką.

A. Barbšys sako, kad šis siūlomas pirkimas yra gautas ekstremaliomis sąlygomis, todėl jį reikia vykdyti.

L. Skrupskelienė siūlo dezinfekuoti viešąsias erdves, autobusų stoteles bei vietas, kur renkasi daugiau žmonių.

I. Šakalienė pabrėžia, jog dezinfekuojant gatves, kartu bus dezinfekuojamos ir autobusų stotelės, šiukšliadėžės bei spaudos kioskai. Parkų ir skverų nėra numatyta dezinfekuoti, tačiau gavus nurodymus iš ekstremalių situacijų valdymo centro, bus ieškoma galimybių.

L. Skrupskelienė vis dėlto prašo atkreipti dėmesį ir dėl kitų viešųjų erdvių dezinfekavimo, kur lankosi daugiau žmonių.

E. Mantulova mano, jog dėl viešųjų erdvių dezinfekavimo iš esmės pakanka tokio veiksmų koks dabar yra.

A. Šimkus padėkoja už pateiktą informaciją.

NUTARTA. Informacija išklausyta.

Posėdis baigėsi 13.50 val.

Posėdžio pirmininkas Alvidas Šimkus

Posėdžio sekretorė Aldutė Meniakina